Document ID: 32006D0637

ΑΠΌΦΑΣΗ ΤΗΣ ΕΠΙΤΡΟΠΉΣ
της 13ης Σεπτεμβρίου 2006
όσον αφορά αίτημα της Δημοκρατίας της Λιθουανίας για εφαρμογή μειωμένου ποσοστού ΦΠΑ στην προμήθεια τηλεθέρμανσης
[κοινοποιηθείσα υπό τον αριθμό Ε(2006) 4049]
(Το κείμενο στη λιθουανική γλώσσα είναι το μόνο αυθεντικό)
(2006/637/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών σχετικά με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση (1), και ιδίως το άρθρο 12 παράγραφος 3 στοιχείο β),
Εκτιμώντας τα ακόλουθα:
(1)
Με επιστολή που πρωτοκολλήθηκε από την Επιτροπή στις 20 Ιουνίου 2006, η Δημοκρατία της Λιθουανίας πληροφόρησε την Επιτροπή για την πρόθεσή της να εφαρμόσει μειωμένο ποσοστό ΦΠΑ στην παροχή τηλεθέρμανσης.
(2)
Η Λιθουανία έχει την πρόθεση να εφαρμόσει μειωμένο ποσοστό (5 %) στην παροχή τηλεθέρμανσης, ενώ στο φυσικό αέριο και στην ηλεκτρική ενέργεια θα εξακολουθήσει να επιβάλλεται το κανονικό ποσοστό (18 %). Η διαφοροποίηση αυτή του ύψους του φόρου δεν προκαλεί μεταστροφή από την κατανάλωση ηλεκτρικής ενέργειας ή φυσικού αερίου για σκοπούς θέρμανσης στην κατανάλωση τηλεθέρμανσης. Αυτό οφείλεται κυρίως στους εθνικούς κανόνες για τον καθορισμό των τιμών, οι οποίες διαφέρουν αρκετά για το φυσικό αέριο, την ηλεκτρική ενέργεια και την τηλεθέρμανση, και στο γεγονός ότι από τεχνικής και τεχνολογικής σκοπιάς τα εν λόγω προϊόντα μπορούν να λειτουργούν μεταξύ τους ως υποκατάστατα μόνο για σκοπούς θέρμανσης. Επιπλέον, στη Λιθουανία, η ηλεκτρική ενέργεια για θέρμανση εν γένει χρησιμοποιείται μόνο από νοικοκυριά τα οποία δεν έχουν καθόλου τεχνικές δυνατότητες χρήσης αερίου ή σύνδεσης σε δίκτυα τηλεθέρμανσης. Ως εκ τούτου, όσα νοικοκυριά χρησιμοποιούν τώρα ηλεκτρική ενέργεια δεν θα μεταπέσουν στην τηλεθέρμανση, επειδή δεν είναι συνδεδεμένα με το δίκτυο τηλεθέρμανσης. Ούτε όσα χρησιμοποιούν φυσικό αέριο για θέρμανση είναι πιθανό να στραφούν στην τηλεθέρμανση, επειδή, σύμφωνα με τις πληροφορίες που διαβίβασαν οι λιθουανικές αρχές, η τιμή της τηλεθέρμανσης, χωρίς φόρο προστιθέμενης αξίας, είναι υψηλότερη από την αντίστοιχη της θέρμανσης με φυσικό αέριο. Ούτως ή άλλως, τα νοικοκυριά αυτά μπορούν να χρησιμοποιήσουν τη δυνατότητα αυτή μόνο εάν είναι συνδεδεμένα με το δίκτυο τηλεθέρμανσης.
(3)
Επιπλέον, επειδή καταρχήν δεν πραγματοποιούνται διασυνοριακές εμπορικές πράξεις για τηλεθέρμανση, δεν υπάρχει κίνδυνος στρέβλωσης του ανταγωνισμού κατά την έννοια του άρθρου 12 παράγραφος 3 στοιχείο β) της έκτης οδηγίας για τον ΦΠΑ είτε για τέτοια θέρμανση παρεχόμενη από προμηθευτές εγκαταστημένους στη Λιθουανία σε ιδιώτες καταναλωτές που κατοικούν σε άλλα κράτη μέλη είτε για θέρμανση που παρέχεται από προμηθευτές εκτός Λιθουανίας σε ιδιώτες καταναλωτές που κατοικούν στην χώρα.
(4)
Το προγραμματιζόμενο μέτρο είναι γενικής φύσεως, για την εφαρμογή μειωμένου ποσοστού ΦΠΑ στην παροχή τηλεθέρμανσης βάσει του άρθρου 12 παράγραφος 3 στοιχείο β) της έκτης οδηγίας για τον ΦΠΑ.
(5)
Επειδή το μέτρο είναι γενικής φύσεως χωρίς πρόβλεψη εξαιρέσεων, ο κίνδυνος στρέβλωσης του ανταγωνισμού κρίνεται ανύπαρκτος. Επειδή τοιουτοτρόπως πληρούται ο όρος που διατυπώνεται στο άρθρο 12 παράγραφος 3 στοιχείο β) της έκτης οδηγίας, αναμένεται ότι η Λιθουανία θα είναι σε θέση να εφαρμόσει το οικείο μέτρο μόλις κοινοποιηθεί η παρούσα απόφαση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στη Λιθουανία να εφαρμόσει το μέτρο που κοινοποίησε στην επιστολή της από τις 20 Ιουνίου 2006, για την εφαρμογή μειωμένου ποσοστού ΦΠΑ στην παροχή τηλεθέρμανσης, άσχετα από τους όρους παραγωγής και προμήθειας.
Άρθρο 2
Η παρούσα απόφαση απευθύνεται στη Δημοκρατία της Λιθουανίας.
Βρυξέλλες, 13 Σεπτεμβρίου 2006.

Labels: 18
2
1